ไฟแนนซ์ทูเดย์
...เจอหน้า วรวิทย์ ชัยลิมปมนตรี ผู้อำนวยการธนาคารออมสิน ต้องปรี่เข้าไปถาม เพราะถูกธนาคารพาณิชย์โอดว่า ตั้งแต่ต้นปี โดนออมสินดูดเงินฝากไปแบงก์เดียวเฉียดแสนล้านบาท
10 พ.ค. 2556

...เจอหน้า วรวิทย์ ชัยลิมปมนตรี ผู้อำนวยการธนาคารออมสิน ต้องปรี่เข้าไปถาม เพราะถูกธนาคารพาณิชย์โอดว่า ตั้งแต่ต้นปี โดนออมสินดูดเงินฝากไปแบงก์เดียวเฉียดแสนล้านบาท 
คนภรรยาสวยยอมรับว่า ก็ฉลองครบรอบ 100 ปี ธนาคารออมสินทั้งที ก็ต้องจัดหนักกันหน่อย โหมโปรโมชั่นฉลองก็จัดดอกเบี้ยพิเศษทั้งฝากและกู้เพื่อคืนกำไรให้ลูกค้า ทำให้ช่วงที่ผ่านมาลูกค้าเงินฝากไหลเข้ามาตรึม 
...แม้ที่ผ่านมาโปรโมชั่นออกสลากออมสิน ลุ้นทองคำ ยอดขายจะชะลอเพราะราคาทองหล่นอย่างแรง ทำให้คนไม่ค่อยแห่มาซื้อสลากอย่างที่คาด แต่โชคดีที่ออมสินยังมีผลิตภัณฑ์เงินฝากตัวอื่นที่ยังดึงดูดลูกค้าขาประจำและขาจรไว้ได้ 
...อีกแบงก์ที่ไม่น้อยหน้าคือ ธ.ก.ส. เพราะผลดำเนินงานปีบัญชี 2555 ทั้งสินเชื่อและเงินฝากทะยานแตะหลักล้านล้านบาทกะเขาบ้างแล้ว ทำให้มีลุ้นว่า ลักษณ์ วจนานวัช ผู้จัดการ ธ.ก.ส. ที่กำลังจะหมดวาระในเดือน ก.ย.นี้ จะผ่านการสรรหาให้ต่อเป็นผู้จัดการ ธ.ก.ส.อีกสมัย ทำให้จะได้เกษียณสมัยที่ 2 ตอนอายุ 60 ปีพอดิบพอดี แต่ งานนี้มีข้อแม้ว่าถ้าการเมือง และ ทนุศักดิ์ เล็กอุทัย รมช.คลัง ในฐานะที่กำกับ ธ.ก.ส. ยอมเปิดไฟเขียวให้ก่อนนะเจ้านาย 
...ส่วนการสรรหาตัวกรรมการผู้จัดการเอสเอ็มอีแบงก์คนใหม่ ยังไม่มีทีท่าว่าจะออกหัวหรือก้อย เพราะยังหาคนที่เก่งและใช่ไม่เจอ จนมีคนตั้งข้อสังเกตว่าเรื่องนี้ส่งผลลามไปที่ บสย.ด้วย เพราะเรื่องที่ยังไม่แต่งตั้งแม้กระทั่งกรรมการสรรหาเพื่อหาตัวเอ็มดีใหม่ คล้ายจะเตะถ่วงกระบวนการสรรหาไว้เพื่อรอผู้สมัครที่ตกกระป๋องจากเอสเอ็มอีแบงก์หรือเปล่า 
...ในขณะที่รัฐบาลกำลังบี้ให้แบงก์ชาติลดดอกเบี้ยนโยบายลง เพราะมันคือตัวการที่ทำให้เงินไหลเข้าจนเงินบาทแข็งโป้กขึ้นมากว่า 6% 
แต่ประชาชนคนธรรมดาอย่างคุณพี่สมพงษ์ แสงโพธิ์ อายุ 62 ปี ที่ไปเข้าคิวฝากเงินแคมเปญพิเศษของ ธ.ก.ส. 5 เดือน ดอกเบี้ย 5% เพราะเป็นดอกเบี้ยที่สูงสุดในขณะนี้ บอกว่า ไม่อยากให้แบงก์ชาติลดดอกเบี้ย เพราะธนาคารก็ต้องลดดอกเบี้ยตาม ผู้ฝากเงินวัยเกษียณจะเดือดร้อน
นอกจากนี้ ยังงงกับรัฐบาล อยากให้แบงก์ชาติลดดอกเบี้ย แต่แบงก์รัฐกลับขึ้นดอกเบี้ยเงินฝาก แถมให้ดอกเบี้ยสูงกว่าที่อื่นอีก ถ้าลดดอกเบี้ยคนกู้เงินชอบ แต่คนฝากเงินไม่ชอบ